د کابل ـ کندهار پر لار د ترافیکي پېښې له امله ۱۴ تنه مړه شوي
د کابل ـ کندهار پر لویه لار د زابل ولایت په مربوطاتو کې د ترافیکي پېښې له امله ۱۴ مسافر مړه شوي او شپږ تنه نور ټپیان شوي دي.
د زابل د عامې روغتیا ریاست وايي چې له پېښې څخه د کلات ولایتي روغتون ته د ۱۴ تنو جسدونه او ۱۰ تنه ټپیان انتقال شوي. ځيني ټپیان د سختو ټپونو له کبله د کندهار حوزوي روغتون ته لېږدول شوي. د زابل د پوليس مقامات هم وايي چې پېښه تېره شپه کلات ښار ته نژدې په جلدک سیمه کې د مسافر وړونکي کاسټر او د تېلو د انتقالونکي ټانکر ترمنځ د بې احتیاطۍ له کبله رامنځته شوې. د زابل امنیه قومندان مل پاسوال محمد ویس صمیمي امریکا غږ ته وويل چې د پېښي قربانیان د زابل ولایتي روغتون ته انتقال شوي. بلخوا د ننګرهار والي ضیاءالحق امرخېل نن جمعه اپرېل ۲۳( غويي ۳) ویلي چې په یاده پېښه کې مړه شوي او ټپیان د ننګرهار ولایت د پچیراګام ولسوالۍ اوسېدونکي دي. هغه زیاته کړې چې یاد کسان هلمند ولایت ته د مزدورۍ لپاره تللي وو چې د بیرته راګرځېدو پرمهال یې موټر ټکر کړی دی. د ننګرهار والي په دې اړه ویلي: "په ډیرې خواشینۍ سره خبرشوم؛ چې د ننگرهار ولایت د پچیر اګام ولسوالۍ اوسیدونکي وطنوال د کابل-کندهار په لویه لاره په یوه ترافیکي حادثه کې(۱۴) تنه شهیدان او (۶) تنه ټپيان شوي دي.د ترافیکي پیښې شهیدان او ټپیان چې ټول ځوانان ول؛ هلمند ته د مزدورۍ لپاره تللي وو چې د بیرته راتګ پر مهال يې موټر د ټيلر سره ټکر شوی دی." نوموړي زیاته کړې چې د ټپيانو په اړه یې د زابل له والي سره خبري کړي چې په وینا یې هغه یې ورته د روغتیا ډاډ ورکړی دی. د زابل ولایت چارواکو تر دامهاله د یادې ترافیکي پېښې په اړه څه نه دي ویلي. په افغانستان کې د ترافیکي پېښو لوی لامل د موټر چلوونکو بې احتیاطي، د لارې خرابولی او پر لویو لارو د ترافیکي نښو نشتوالی بلل کیږي.